道倫竹閣
作者：黄裳
朝代：宋

paragraphs: 曾看孤山翠微麓，回環閣下千莖竹。
醉吟先生唐室賢，灑落情懷出流俗。
赤城德士攀高風，特借嘉名榜山腹。
雪霜難犯爲心虛，直節凌雲聳蒼玉。
月華弄影無纖塵，合有丹霄鳳來宿。
趙州庭栢如己知，掃却閒言且觀獨。
九年當作無生遊，慎勿窺紅墮私欲。
况是天台掌仙籙，煉礦成金石龍谷。
落花流水好尋真，豈特蕭蕭閣前綠。